
    Predslov


    


    


    Tri desiatky rozhovorov od mladého šéfa futbalových ultras až po najstaršieho žijúceho olympijského víťaza. Od prvej amatérskej online nahrávky až po nahrávanie v profesionálnom podcastovom štúdiu denníka SME. Od prvého postu na vlastnej webovej stránke až po viacero celostranových článkov v najdôležitejších slovenských periodikách. A nakoniec čerešnička na torte, knižná podoba našich rozhovorov, ktorú držíte v rukách.


    To všetko je podcast VYKROČ, ktorý sme začali tvoriť v máji 2020, na vrchole prvej pandemickej vlny, ako dvaja nadšení, ale v novinárskej brandži nie veľmi skúsení, tvorcovia nadčasového obsahu. Hovorí sa, že keď začnete o niečom pochybovať a myslíte si, že to nedokážete, okamžite sa do toho pustite.


    Každý má pestrofarebné sny, silnou vôľou zrealizovať ich disponujú odhodlaní jedinci a presvedčivé výsledky dosiahnu len tí najvytrvalejší. Domnievame sa, že práve tým treba načúvať.


    Legendy nášho športu sú ako my všetci, a predsa v niečom odlišní. Počas rozhovorov s nimi vyšlo najavo, že najdôležitejšie je mať rád to, čo človek vykonáva. Cesta je cieľ. Naše legendy na svoj vrchol dokráčali kombináciou silnej koncentrácie a každodenného úsilia.


    Zistili sme, že sú to milí a zábavní ľudia. Zdeno Cíger ako veľký pohoďák prišiel v žabkách a prezradil, aké to je prijať do rodiny chlapcov z detského domova. Veronika Velez-Zuzulová si zaspomínala, prečo jej otec spával počas sústredení v Rakúsku.


    Erik Vlček vysvetlil, prečo po príchode do cieľa vidí hviezdičky. Dominovi Hrbatému sme volali do Juhoafrickej republiky a vypočuli si, čo z neho spravilo svetového hráča a prečo je v tenise dôležité zabúdať.


    Výrazná postava svetového ženského basketbalu, energická dáma Natália Hejková, si s nami najskôr posedela na terase, a potom povedala, že ani v najťažších situáciách nepodlieha stresu. Vysmiaty nitriansky patriot Ľubo Moravčík si nikdy z ničoho ťažkú hlavu nerobil a pritom sa stal miláčikom tribún všade, kde sa objavil.


    Stano Griga nám vysvetlil, prečo nenechá len tak vyhrať v kartách vlastného vnuka a tréner Filc prezradil, ako počas víťazných majstrovstiev sveta nechal koňa bežať. S Martinou Moravcovou a jej synom Miškom sme sa stretli v rodných Piešťanoch a pri káve sa zamyslela, aké dôležité pre ňu bolo vysoko konkurenčné a stimulujúce prostredie, ktoré našla na univerzite v Dallase. A 93-ročný Janko Zachara je chodiaca kronika storočia veľkých historických udalostí. Jeho spomienky a láskavý humor by sme dokázali počúvať celý večer.


    V knihe je desať rozhovorov z celkovo tridsiatich doteraz zrealizovaných epizód. Každým jedným sa ukrýva výnimočná športová osobnosť a jej príbeh, všetky nájdete na www.vykroc.com, alebo v podcastových aplikáciách.


    Rozhovory s našimi hosťami nás oboch posúvali vpred ľudsky, vynaložené úsilie a skúsenosti budovali žurnalistické svaly. Podcast VYKROČ sa stal úspešnou značkou, ale sú za tým stovky víkendových či nočných hodín driny popri našich civilných zamestnaniach. Našim láskam a rodinám preto patrí hlboké poďakovanie za trpezlivosť a neutíchajúcu podporu.


    J & M

  



V NHL zažil peklo. Na ľade i na striedačke



Zdeno Cíger





Hokejovo vyrástol v Martine, do sveta veľkého hokeja sa dostal z Trenčína. Zahral si v NHL, doma sa stal so Slovanom Bratislava majstrom Slovenska, štyrikrát ako hráč a dvakrát ako tréner. Dva roky viedol ako hlavný tréner slovenskú reprezentáciu. Založil hokejovú akadémiu s cieľom rozvíjať potenciál detí pochádzajúcich aj z menej majetných rodín. Hokejová ikona ZDENO CÍGER.



Vo finále Stanleyho pohára 2013 nastúpil Patrice Bergeron so zlomeným rebrom, vykĺbeným ramenom, natrhnutým svalom a prepichnutými pľúcami. Po poslednom zápase sa postavil do radu, aby si potriasol ruku s tými, ktorí mu všetku tú bolesť spôsobili. To je to, čo robí hokej výnimočným – charakter hráčov, ktorí túto hru nemilujú preto, že sú profesionálmi, ale profesionálmi sa stali preto, že túto hru milovali. Prečo ste sa stali hokejistom vy?

Ja a moja generácia sme hraním hokeja a iných športov odmalička trávili veľa času, sídliská vtedy pouličnými športmi žili. Prirodzene sme sa tak zdokonaľovali vo viacerých oblastiach, učili sa súťažiť, presadzovať, ale aj vyrovnávať s prehrami. Dnes takáto všestrannosť mladým chlapcom chýba.

Už v týchto zápasoch na ulici bola konkurencia a ukazoval sa v nich charakter mladého športovca. Keď niekto zabrať nechcel, prípadne vyvolával konflikty, kolektív ho medzi seba neprijal a bolo pre neho ťažké sa do nejakého pouličného tímu dostať. V dnešnom čase sa srdiečko a zápal pre šport vytrácajú.



Do sveta veľkého hokeja ste sa dostali v drese Dukly Trenčín a v kvalitnej federálnej lige ste sa stali najlepším nováčikom súťaže. V reprezentačnom drese Československa ste žiarili už ako junior a na svojich prvých seniorských MS v Štokholme ste boli členom najproduktívnejšieho útoku s Vladimírom Růžičkom a Vladimírom Svitekom a výrazne tak pomohli k zisku bronzovej medaily. Čo ste robili lepšie ako ostatní, čo vás už v mladom veku odlišovalo od rovesníkov a robilo výnimočným?

Možno som v sebe určitý druh talentu mal, ale pevné hokejové základy som dostal už v detstve na spomínanej ulici, kde sme hokejovým drilom, prácou s hokejkou, všestranným pohybom a zápasmi trávili niekoľko hodín každý deň. Vybudoval som si tak celoživotnú lásku a vášeň pre hokej.

Na martinskom zimnom štadióne som trávil veľa času. Miestni „ľadári“ ma ako jediného neodbytného púšťali na ľad aj počas jeho úpravy, za čo im aj touto cestou ďakujem. Boli sme jedna hokejová rodina a bolo skvelé, že som mal príležitosť obuť si korčule a ísť na ľad vždy, keď som chcel.

Do sveta veľkého hokeja som sa dostal v Trenčíne, ale Martin má v mojej kariére osobitné miesto. Práve tu som sa ako junior dostal do A-mužstva, kde si ma pod krídla vzali starší a skúsenejší hokejisti. Prežil som s nimi fantastické chvíle na ľade aj mimo neho, mnohému som sa naučil a som za to vďačný.



V roku 1990 ste sa ako 21-ročný dostali do NHL. V tíme New Jersey Devils ste sa vôbec nestratili, v 45 zápasoch ste strelili 25 gólov. V ďalšej sezóne ste si v jednom útoku zahrali s legendami tohto športu Petrom Šťastným a Viačeslavom Fetisovom. Bolo to tesne po zmene režimu, zažili ste tak socialistický aj demokratický prístup. Ako si spomínate na toto obdobie a aké náročné pre Európana bolo uchytiť sa a pravidelne hrávať v NHL?

Nebolo to vôbec jednoduché, lebo som bol medzi prvými, ktorí mohli oficiálne opustiť Česko-Slovensko. Už na MS juniorov v roku 1989 v americkom Anchorage ma rôzni agenti a skauti lákali, aby som po turnaji u nich ostal a do vlasti sa nevrátil. Niekoľkí sovietski hokejisti tam aj zostali, ale pre mňa to nebola cesta.

Nedokázal som si predstaviť, že by som opustil svoj domov, rodinu a priateľov bez toho, aby som sa mohol vrátiť. Bol som veľmi rád, že som ešte nejaký čas počkal, a hneď ako sa situácia v spoločnosti zmenila a režim padol, mohol som do NHL odísť oficiálne.

Keď som do najlepšej hokejovej ligy sveta v roku 1990 prišiel, ešte tam nepôsobilo toľko hráčov z Európy ako dnes. Domáci hráči a tréneri nás vnímali s obavami, že sme ich prišli obrať o prácu, o to náročnejšie bolo presadiť sa. V tom čase bol Európan na klziskách NHL pre domácich hráčov červeným súknom.

Spomínam si na zápas v Minnesote. Rozhodca ešte ani nehodil na vhadzovaní puk na ľad a proti mne sa postavil jeden z domácich hráčov, mohutný Craig Ludwig, a s krvavými očami mi ako Európanovi nadával. Kričal, že ma zabije a tak ma sekol po nohe, že mi na nej odumrel nerv a mesiac som nevedel chodiť.

Keď som sa počas zápasu s protihráčom zrazil, on spadol a ja som zostal stáť, 15-tisíc divákov na štadióne šalelo. Hráč z Európy musel mať v tom čase oči všade a dávať dobrý pozor, aby ho neprešiel nejaký „kamión“. Táto skúsenosť ma však zocelila a posunula ďalej, naučil som sa byť v strehu a vidieť, obrazne povedané, aj za seba.



Svoje najlepšie roky v NHL ste prežili v tíme Edmonton Oilers, kam sa pre tamojšiu zimu nikto veľmi neteší. Odohrali ste tam 204 zápasov a v sezóne 1995/1996 ste sa stali najlepším strelcom olejárov s 31 gólmi. Získali ste aj Unsung Hero Award Trophy, ktorou Oilers odmeňujú hráča s najväčším zápalom pre hru, rešpektom a preukázanou tvrdou prácou v prospech tímu. Klub sa však opakovane nedokázal dostať do play-off. Vtedajší manažér Glen Sather vám po 70-bodovej sezóne ponúkol niekoľkoročnú lukratívnu zmluvu. Vy ste ju však odmietli a rozhodli sa pre návrat na Slovensko, do Slovana Bratislava. Prečo?

Bola to vtedy naozaj veľmi lukratívna ponuka, ale u mňa peniaze nikdy nehrali dominantnú rolu. V Edmontone bola radosť hrať, v zápasoch som dostával veľa priestoru, navyše sme vytvorili výbornú partiu. Áno, mali sme mladé mužstvo a absencia skúseností sa prejavila v nepostúpení do play-off, ale prežili sme množstvo pekných chvíľ a cítil som sa tam veľmi dobre. Mesto hokejom žilo, na rozdiel od niektorých amerických miest.

Edmonton sa stal v ére najslávnejšieho hokejistu NHL všetkých čias Wayna Gretzkého päťnásobným víťazom Stanley Cupu. Panovala tam dlhá, ale pekná zima, čo mňa ako človeka milujúceho prírodu tešilo. Mal som si kde vyvetrať hlavu a načerpať novú energiu. Psychická pohoda sa premietla aj do osobnej hernej pohody a vysokých individuálnych štatistík.

Podmienky a zázemie pre hokej v USA a Kanade sú najlepšie na svete, preto tam chce každý hrať. Na druhej strane, na Slovensku som mal rodinu a priateľov, bol to môj domov, a to pri mojom uvažovaní rozhodlo. Návrat neľutujem. Aj na Slovensku som zažil pekné hokejové chvíle a mohol som svoje skúsenosti odovzdávať domácim mladým hokejistom.

Pravdupovediac, keď som do USA odchádzal, išiel som najmä vyskúšať ponuku zahrať si v NHL, po akej mnohí len túžia. Časom som však aj tam zažil veľa negatívneho a nedokázal som si predstaviť žiť tam natrvalo. Pre mňa bolo veľmi dôležité, aby som žil spokojný a vyvážený život nielen v hokejovom prostredí, ale aj v súkromí.



Do NHL ste sa ešte raz vrátili pred sezónou 2001/2002. Počas sezóny vás napriek vysokej produktivite vymenili z New York Rangers do Tampa Bay Lightning na Floride. A nasledoval definitívny odchod domov. Ako s odstupom času hodnotíte návrat do NHL?

V NHL som vtedy už dlhšie nepôsobil a v Slovane Bratislava sa mi darilo. Prišla však životná ponuka, z finančnej stránky oveľa príťažlivejšia ako tie predchádzajúce.

NHL som si chcel ešte raz vyskúšať aj z hokejovej stránky. Mal som viacero ponúk, pre New York Rangers som sa rozhodol najmä kvôli ich manažérovi Glenovi Satherovi, ktorého som poznal z Edmontonu Oilers. Čas však ukázal, že som sa nerozhodol správne.

New York je obrovské mesto, a mne veľké mestá s rýchlym životným štýlom nevyhovujú, navyše hneď 11. septembra 2001 padli v meste po teroristickom útoku Dvojičky a celé sa to rútilo zlým smerom.

Sezóna sa pre mňa začala výborne, v úvodných 10 zápasoch som získal 10 bodov. V tíme však bolo veľa hviezd ako napríklad Eric Lindros, Mark Messier, Brian Leetch, a tí ma medzi seba nepustili. Na Rangers bol vtedy vyvíjaný obrovský tlak, špičkovým hráčom sa síce veľmi nedarilo, ale keďže boli najlepšie platení, museli tráviť na ľade jednoducho najviac času.

Mne sa naopak aj napriek vysokej produktivite na ľade veľa priestoru nedostávalo, nechodil som ani na presilovky. Vedenie klubu ma vymenilo do tímu Tampa Bay Lightning, do nádherného prostredia na Floride, kde sa mi veľmi páčilo, tešil som sa, ako si to tam všetko užijem.

Malo to však háčik, s trénerom Johnom Tortorellom som si absolútne „nesadol“. Neznášal európskych hráčov, začal mi robiť zo života peklo, jednoducho som odtiaľ musel odísť.

Uvediem len dva príklady, ktoré opisujú, do akej nemilosti som sa u tohto trénera dostal. Pri video analýze gólu, ktorý naše mužstvo dostalo, pripisoval najväčší podiel viny mne, hoci som pri danej situácii ani nebol. Vyčítal mi, že som si do Tampy prišiel zarobiť peniaze a na hre mi nezáleží. Toto tvrdil mne, hráčovi ktorý odmalička žije výlučne hokejom a pre hokej.

Na môj posledný zápas v drese Lightning sa prišli do Tampy z veľkej diaľky pozrieť moji rodičia, a napriek tomu ma tréner Tortorella nechal sedieť na lavičke. Počas zápasu som sa zdvihol a povedal, že tu definitívne končím, takýto prístup viac tolerovať nebudem.



V drese Slovenska ste odohrali 5 majstrovstiev sveta, doma máte bronz z MS 2003 v Helsinkách, zúčastnili ste sa aj na Svetovom pohári 1996 a ZOH 1998. Za Slovensko ste odohrali 106 zápasov a zaznamenali 34 gólov. Akú máte najkrajšiu spomienku na kariéru v reprezentačnom drese?

Po rozdelení Česko-Slovenska sme boli zaradení do C-kategórie majstrovstiev sveta a museli sme sa prebiť naspäť do najvyššej kategórie. Na C-kategóriu MS ma z Ameriky neuvoľnili, ale na turnaji B-kategórie som sa už zúčastnil a bol to veľký a pekný krok k postupu medzi elitu.

Dnes sa spomína na medaily dosiahnuté v A-kategórii, ale návrat do nej sprevádzal veľký tlak a očakávania celého národa. Našťastie sa nám to podarilo, aj keď to nebolo jednoduché. Na prvý pohľad to vyzeralo ako samozrejmosť, ale stačilo malé zaváhanie, a bolo by po postupe. Konkurencia bola silná, najmä v podobe reprezentácií štátov bývalého Sovietskeho zväzu, ktorých hra niesla ruské prvky a boli hrozbou pre naše postupové ambície. Bol som veľmi šťastný, keď sa nám postup do A-kategórie MS podaril v najkratšom možnom čase. Oslavy po poslednom zápase boli nádherné, hrali sme v Bratislave, nadšenie ľudí a atmosféra kulminovali, bolo to neskutočné a veľmi rád na to spomínam.



V roku 2006 ste si bez trénerskej kvalifikácie sadli na lavičku Slovana Bratislava a ako prvý tréner v histórii Slovenska ste s ním dvakrát po sebe získali majstrovský titul. Zaviedli ste ako novinku jednofázové tréningy a hráčom tak dožičili viac času na oddych či individuálnu prípravu. S hráčmi ste mali priateľský vzťah, stavali ste na dôvere a hovorili, že hokej má hráčom prinášať predovšetkým radosť. Ako ste dokázali v pomerne mladom veku 37 rokov a bez trénerských skúseností získať rešpekt, zjednotiť a želaným smerom viesť kabínu s hráčmi rôzneho veku, povahy či veľkosti ega?

Neplánoval som sa stať trénerom. Udialo sa to náhodou, aj keď sa hovorí, že náhody neexistujú a všetko sa pre niečo deje. Bolo to spontánne a viaže sa k tomu pekný príbeh.

Sedel som na poľovníckom posede a číhal na diviaka, keď mi volá generálny manažér Slovana Maroš Krajčí, že hľadá trénera, či o nejakom neviem. Čudoval som sa, prečo sa pýta práve mňa, veď kde by som ja vedel o nejakom trénerovi. Napokon sme sa dohodli, že na trénerskom poste vypomôžem až do času, kým sa nenájde skúsený kvalifikovaný tréner. Zliezol som z posedu a posadil som sa na trénerskú lavičku 🙂.

Odvtedy trénujem a teším sa, že som mal a stále mám možnosť ostať pri milovanom hokeji aj po svojej hráčskej kariére. Hokeju sa venujem odmalička, strávil som s ním veľa času a neviem si predstaviť, že by som robil niečo iné.

Čo sa získania rešpektu v kabíne týka, už ako hráč v drese Slovana či reprezentácie som sa učil riešiť záležitosti týkajúce sa hráčskej kabíny. Neskrýval som sa, snažil sa byť lídrom, pôsobiť na hráčov motivačne a stmeľujúco. Niekedy som bol psychológ, v istých situáciách som musel vedieť aj zdvihnúť hlas.

Ako tréner som mal v Slovane prirodzený rešpekt napriek tomu, že niektorí hráči boli odo mňa starší ako napríklad Petr Pavlas. Mali sme nastavené určité pravidlá, disciplína bola samozrejmosťou, dôležité boli aj morálno-vôľové vlastnosti hráčov. Boli súťaživí a ctižiadostiví, veľmi dobre vedeli, že klub, v ktorom pôsobia, má náročných fanúšikov a vedenie si kladie tie najvyššie ciele.



Dva roky ste viedli slovenskú reprezentáciu, no doplatili ste na spor nespokojných hráčov s vedením Slovenského zväzu ľadového hokeja. Viacero hokejistov odmietlo reprezentovať. Ako to s odstupom času vnímate?

Neboli to pre mňa príjemné dva roky, nerád sa k nim vraciam. Bol by som radšej, keby sme mali na prácu pokoj, ale zasiahla do toho politika, sabotáže, bojkoty. Chlapci boli ovplyvnení a nechceli hrať, takže som si to odskákal.

Trénovať reprezentáciu je najväčšia pocta, ale za takýchto okolností to bolo veľmi ťažké, keď nemáte s kým hrať. Na veľký turnaj, kde sme sa porovnávali s najsilnejšími hokejovými krajinami, sme išli s hráčmi z českej či zo slovenskej extraligy, ktorí by sa za normálnych okolností asi nedostali do nominácie.

Ťažko sa mi na to spomína. Ešte keď sa človek dozvedel, že tí hráči boli vedome ovplyvňovaní, aby nešli na šampionát a pred turnajom sa odhlasovali. Nikdy by som si nepomyslel, že sa niečo také môže stať na reprezentačnej úrovni.



Mohli ste žiť pokojným a pohodlným životom bývalého profesionálneho športovca, kúpiť si drahé auto, venovať sa rodine a svojim záľubám. Do dôchodku ste však neodišli, v roku 2011 ste v Bratislave založili vlastnú Hokejovú akadémiu Zdena Cígera, s cieľom rozvíjať potenciál detí a prinášať hokeju viac talentovaných športovcov. Čo bolo motívom na vznik akadémie a čo vás desať rokov jej existencie naučilo?

Rozhodnutie založiť akadémiu bolo spontánne. Mojím motívom bolo odovzdať deťom kus takej pomoci, akej sa dostalo mne samému v ich veku. Vnímal som tiež, že úroveň nášho hokeja rokmi klesala a mohli si ho dovoliť už len deti z bohatších rodín. Deťom z príjmovo slabších rodín nemohli rodičia nakúpiť drahý hokejový výstroj, platiť vysoké členské poplatky, problémom bola aj logistika na tréningy a zápasy. Rozprávali sme sa o tom s manželkou a rozhodli sme sa niektorým deťom pomôcť.

Keď prišla pomocná ruka aj zo strany jednej nadácie, rozbehli sme to. Pripravili sme výber detí, vyhrnuli si rukávy a pustili sa do práce. Spočiatku sme akadémiu prevádzkovali na umelom ľade, čo bolo na Slovensku špecifické. Sám som nevedel, akým smerom sa to celé bude uberať. Dnes je to už desať rokov a za ten čas sa v akadémii vystriedalo mnoho chlapcov.

Naša akadémia nepracuje s najlepšími možnými hráčmi, čo by som si samozrejme želal. Som však hrdý, že chlapci niečo na sebe urobili, dostali správne návyky športové aj do života, naučili sa samostatnosti. Poskytli sme im rodinné zázemie a šancu hrať hokej. Niektorí po čase skončili, ale viacerí ostali dodnes, stále bojujú a posúvajú sa.

V súčasnosti je vedenie a finančné zabezpečenie akadémie čoraz náročnejšie. Ja som sa vrátil k mládeži do Slovana, preto dnes do akadémie veľký nábor nerobíme. V čase pandémie sa k nám sponzori nehrnú, a tak uvidíme, ako dlho sa akadémiu podarí udržať.



Dalibor Dvorský prekonal v sezóne 2020/2021 rekord Mariána Gáboríka a stal sa najmladším strelcom v našej hokejovej extralige. Dalibor od deviatich rokov žil a hokejovo vyrastal vo Švédsku. Je podľa vás dôležité, aby hráč už v takom mladom veku odišiel mimo nášho hokejového prostredia alebo sa dá hráč svetových parametrov vychovať aj v našom prostredí?

My tréneri sa už nejaký čas rozprávame, ako pracovať s veľmi talentovanými hráčmi. Snažíme sa vytvárať čo najlepšie podmienky, ale v súčasnosti je zmýšľanie rodičov, ktorí peniaze majú, nastavené inak. Už v mladom veku svoje deti posielajú do zahraničia, najmä do škandinávskych krajín alebo do zámoria. Myslím si, že sa vytvorila určitá bublina a ľudia neveria, že sa aj v našich podmienkach dá vychovať hráč špičkových kvalít. Ak však kvalitní hráči odchádzajú do zahraničia, logicky u nás kvalita ubúda, oslabuje sa konkurenčné prostredie, a ani súťaže nie sú na takej úrovni ako v čase, keď sa odísť nedalo a aj tí najlepší hrali doma.

Áno, vyspelé hokejové krajiny majú vytvorené oveľa lepšie materiálovo-technické podmienky, systematickú podporu zo strany štátu, a v tímoch je väčšia konkurencia. Deti sú tak prirodzene nútené viac sa snažiť a odráža sa to na rýchlejšom zlepšovaní sa.

U nás varíme z toho, čo máme k dispozícii. Chýba nám však početnosť, kvalita a niekedy robíme skôr nábor ako výber.

Ak sa prostredie výraznejšie nezmení, talentovaných chlapcov budeme strácať aj naďalej. V ideálnom prípade by sa mladí Švédi a Fíni mali chcieť dostať do nášho hokejového prostredia a nie naopak.



Je dôležité, aby rástol a posúval sa aj mládežnícky tréner?

Práca na sebe samom, celoživotné vzdelávanie a sledovanie moderných trendov sú pre trénera veľmi dôležité. Vo vyšších kategóriách je žiaduce, aby tréner hokej v minulosti aktívne hral. Skúsenosti z vlastnej hráčskej kariéry tak môže preniesť do svojej trénerskej práce. Trénerom môže byť aj ten, kto hokej nehral, ale je výhodnejšie, ak ho hral. Pozná totiž herné situácie na vlastnej koži a vie precítiť, čo hráč v danej situácii prežíva.



Bývalý tréner Luděk Bukač, ktorý v roku 1985 doviedol Československo k titulu majstra sveta, hovoril, že tréner mládeže má byť pre trénované deti otcom, vzorom a motivátorom. Tréneri sú však rôzni a nie vždy idú príkladom. Deti tieto vzory a návyky kopírujú, preto je dôležité, aby bol tréner najmä v kritickom veku dieťaťa jeho mentorom a osobným príkladom. Ako to vidíte vy?





Som presvedčený, že aj čas strávený s chlapcami mimo hokeja ich dokáže obohatiť, ukázať im inú cestu, niečo nové ich naučiť a poskytnúť zážitky na celý život. Navyše sa pri tom formuje partia.









































Zdeno Cíger





Podcast so Zdenom Cígerom sme nahrávali 11. mája 2021.

